Informatīvais ziņojums

Par eiropas savienības transporta, telekomunikāciju un enerģētikas

Ministru padomes 2019.Gada 24.septembra sanāksmē izskatāmajiem jautājumiem

**I Sanāksmē izskatāmie jautājumi**

2019. gada 24.septembrī Briselē notiks Eiropas Savienības (turpmāk – ES) Transporta, telekomunikāciju un enerģētikas ministru padomes sanāksme (turpmāk – sanāksme). Tās laikā delegāti tiks aicināti apmainīties ar viedokļiem par ES enerģijas un klimata politikas plāniem, lai nodrošinātu veiksmīgu virzību uz klimata neitralitāti 2050. gadā. Sanāksmē tiks izskatīti šādi Ekonomikas ministrijas kompetencē esoši jautājumi:

 **1. Paziņojums par valstu enerģētikas un klimata plānu projektiem, "Vienoti virzībā uz enerģētikas savienības un klimata pasākumu realizēšanu"** *– Viedokļu apmaiņa*

2019. gada 18. jūnijā Eiropas Komisija (turpmāk – Komisija) izplatīja paziņojumu *Vienoti Enerģētikas savienības un klimata politikas īstenošanā* (turpmāk – Paziņojums)*,* apliecinot ES apņemšanos izpildīt savas saistības samazināt siltumnīcefekta gāzu emisijas un nodrošināt saviem iedzīvotājiem drošu, cenu ziņā pieejamu un ilgtspējīgi saražotu enerģiju, vienlaikus saudzējot vidi un ievērojot taisnīguma principu. Ilgtermiņa pārejai uz tīru enerģiju līdz 2050. gadam kontekstā ir noteikti kopīgi siltumnīcefekta gāzu emisiju samazinājuma, atjaunojamo energoresursu un energoefektivitātes mērķrādītāji, kas tiek plānoti un īstenoti caur integrēto nacionālo enerģētikas un klimata projektu (turpmāk – NEKP) izstrādi.

Paziņojumu sākotnēji iesniedza Enerģētikas padomei 2019. gada 25. jūnijā, kam sekoja sākotnējā viedokļu apmaiņa starp enerģētikas ministriem. Tālāk Paziņojums tika detalizētāk apspriests ES Padomes Enerģētikas darba grupu sanāksmēs 2019. gada 9. jūlijā un 3. septembrī.

Paziņojums atkārtoti uzsver Komisijas, dalībvalstu un ieinteresēto institūciju sadarbības nozīmi mērķrādītāju sasniegšanai, kā arī norāda gatavību asistēt dalībvalstīm NEKP pabeigšanā līdz 2019. gada beigām. Kā papildus būtisks NEKP uzdevums Paziņojumā norādīts arī pārredzamības nodrošināšana uzņēmējdarbības un finanšu sektoriem, privāto investīciju stimulēšanai.

2019. gada 18. jūnijā Komisija sniedza novērtējumu NEKP un ar tiem saistītajiem ieteikumiem, lai tos varētu pabeigt. Saistībā ar šo novērtējumu, ir secināts, ka:

- attiecībā uz energoefektivitāti un atjaunojamiem energoresursiem pastāv plaisa starp nacionālo ambīciju līmeni 2030. gadam un ES 2030. gadam mērķiem.

- NEKP būtu nepieciešams kļūt noteiktākiem, uzstādot precīzus mērķus, pasākumus un ieguldījumu nepieciešamību Enerģētikas savienības mērķu sasniegšanai visās piecās Enerģētikas savienības dimensijās.

Ņemot vērā, ka nākotnes progress dekarbonizācijas jomā ir būtiski atkarīgs no ES 2030. gada energoefektivitātes un atjaunojamās enerģijas mērķu sasniegšanas, prezidentūra uzsver, cik būtiska ir šo mērķrādītāju sasniegšana un attiecīgi spēcīgu NEKP izstrāde.

24. septembra sanāksmē paredzēts atvērt dialogu NEKP pabeigšanai un ES 2030. gada mērķu sasniegšanai. Diskusijā paredzēts apspriest sekojošos jautājumus:

1) Kādi ir dalībvalstu panākumi, risinot ambīciju trūkumus, kas ir noteikti valstu plānu projektos tādās jomās kā:

 a) energoefektivitāte;

 b) atjaunojamā enerģija.

2) Tā kā Pārvaldības regulā paredzētais pārvaldības mehānisms ir jauns process, kādai būtu jābūt Padomes lomai šajā svarīgajā procesā, lai kopīgi sasniegtu ES mērķus enerģētikas un klimata jomā 2030. gadam:

 a) pirms finalizētā NEKP, un

 b) pēc finalizētā NEKP.

**Latvijas nostāja:**

Latvija ir izstrādājusi pozīciju par Komisijas paziņojumu Eiropas Parlamentam, Padomei, Eiropas Ekonomikas un Sociālo Lietu Komitejai un Reģionu Komitejai “Vienoti virzībā uz enerģētikas savienības un klimata pasākumu realizēšanu: liekot pamatus sekmīgai pārejai uz tīru enerģiju” (COM/2019/285 final, 18.06.2019.). Pozīcijā paustā Latvijas nostāja:

* Latvija šobrīd vēl turpina vērtēt EK ieteikumus un to ietekmi uz Latvijas ekonomiku.
* Latvija ir publicējusi jaunāko piedāvājumu 2030.gada mērķiem – sabiedrības konsultācijām[[1]](#footnote-2).
* Latvija šobrīd ir ņēmusi vērā EK ieteikumu attiecībā uz AER mērķi 2030.gadam un ir to piedāvājusi 50% apmērā no enerģijas galapatēriņa, kas ir par apmēram 30% (10 procentpunktiem) lielāks AER īpatsvars nekā Latvijas 2018.gada provizoriskais īpatsvars.
* Latvija, veicot aktīvu darbu un nodrošinot vairāku projektu un pasākumu īstenošanu, plāno nodrošināt AER 2020.gada mērķu sasniegšanu, un šis mērķa lielums tiks izmantots par bāzes līniju 2030.gada mērķa sasniegšanai.
* Attiecībā uz indikatīvajiem energoefektivitātes mērķiem – Latvijas devumiem ES kopējā primārās enerģijas patēriņa un enerģijas galapatēriņa mērķa izpildē, Latvija vēl turpina vērtēt EK ieteikumus būtiski palielināt Latvijas ambīcijas un nodrošināt, ka saskaņā ar EK metodiku šīs ambīcijas tiek uzskatītas par pietiekamām (*sufficient*).

Latvija ir publicējusi savu aktualizēto piedāvājumu indikatīvajiem energoefektivitātes mērķiem, piedāvājot to ambiciozitāti palielināt par 4 procentpunktiem primārā enerģijas patēriņā un par trim procentpunktiem enerģijas galapatēriņā. Tādējādi saskaņā ar EK ambīciju lielumu iedalījumu Latvijai abu šo rādītāju ambīciju lielums ir jāklasificē kā vidējs (*moderate*).

* Latvija nepiekrīt EK izvērtējumam par ambīciju lielumu iedalījumiem – pietiekamas, vidējas, zemas, ļoti zemas, kas veikts, balstoties uz 2017.gada apjomiem. Pamatojoties uz 2018.gada apjomiem, lielākai daļai DV šīs ambīcijas būtu īpaši augstākas.
* Latvija uzskata, ka EK nav ievērojusi Regulas 2018/1999 nosacījumus un mērķu ambīciju izvērtēšanā nav ņēmusi vērā Regulas 2018/1999 2018/1999 5.panta 1.punkta e) apakšpunkta 6.panta 2.punkta nosacījumus, kas nosaka, ka DV savu mērķa devumu izstrādē var ņemt vērā nacionālās īpatnības un specifiskos apstākļus. Savukārt EK ir jāņem vērā DV nacionālos apstākļus.
* Latvija uzskata, ka ir nepieciešams turpināt diskusiju par to, kā EK no savas puses var palīdzēt DV izpildīt savus mērķus un/vai palielināt ambīcijas. Tāpēc ir arī nepieciešamas diskusijas par to, kādas politikas var tikt noteiktas un piemērotas ES līmenī, īpaši attiecībā uz transporta sektora dekarbonizāciju, piemēram, izvērtēt iespējas degvielas piegādātājus iekļaut Eiropas Savienības Emisijas kvotu tirdzniecības sistēmā.
* Nepieciešams ES līmenī nodrošināt ne tikai to, ka ES ietvaros tiek ražotas AER tehnoloģijas vai tiek attīstītas inovācijas, bet arī to, ka šīs AER tehnoloģijas pēc tam tiek arī izmantotas ES līmenī un arī inovāciju attīstības rezultāti tiek ieviesti ES līmenī.
* Ņemot vērā, ka NEKP plāns ir jāizstrādā vismaz 10-gadu periodam uz laikā, kad vēl nav zināms DV pieejamais ES fondu apjoms, kā rezultātā DV nevar ar pietiekami lielu ticamību plānot veicamos pasākumus, Latvija uzskata, ka šobrīd grūti skaidri noteikt kādus ES līmeņa obligātus pasākumus īpaši energoefektivitātes jomā. Pasākumi, kuriem šobrīd var pievērst uzmanību energoefektivitātes jomā varētu pārsvarā būt fokusēti uz energomarķējumu un ekodizainu, kā arī dažādas papildu informācijas nodrošināšana DV (piemēram, energointensitātes līmeņatzīmes dažādām rūpniecības nozarēm). Papildu diskusijas par šāda līmeņa pasākumiem ir jāturpina arī pēc tam, kad tiks pabeigtas sarunas par ES fondu finansējuma pārdali, kā arī 2023.gadā pēc tam, kad DV iesniegs pirmo integrēto ziņojumu un aktualizēto NEKP plāna projektu.

Šobrīd Latvija vēl vērtē EK ieteikumu vērā ņemšanas ietekmi uz Latvijas budžetu. Vērtējums tiks iekļauts NEKP gala versijā, kas tiks iesniegta EK līdz 2019.gada beigām.

Saskaņā ar NEKP projektu, lai izpildītu NEKP projektā piedāvātos mērķus, kas EK uzskatā nav pietiekami ambiciozi, Latvijai ir nepieciešams vismaz 4-6 mljrd. EUR finansējums periodā līdz 2030.gadam[[2]](#footnote-3).

**2.** **Enerģētikas nozare pēc 2030. gada: virzība uz klimatneitralitāti**

*- Viedokļu apmaiņa*

Klimata pārmaiņu starpvaldību padomes (turpmāk - IPCC) 2018. gada īpašais ziņojums par globālo sasilšanu par 1,5°C[[3]](#footnote-4) brīdina par steidzamību būtiski pārveidot enerģētikas sistēmas un ekonomiku. ES šajā ziņā ir skaidri uzņēmusies vadību, nopietni pieņemot šo izaicinājumu.

2018. gada 28. novembrī Komisija publicēja paziņojumu “*Tīru planētu - visiem! Stratēģisks Eiropas ilgtermiņa redzējums par pārticīgu, modernu, konkurētspējīgu un klimatneitrālu ekonomiku*” (*A Clean Planet for all. A European strategic long-term vision for a prosperous, modern, competitive and climate neutral economy*) (turpmāk - Paziņojums), kurš ietver redzējumu par visas tautsaimniecības nozares aptverošām ekonomiskajām un sabiedrības pārveidēm, kas vajadzīgas, lai līdz 2050. gadam ES sasniegtu klimatneitralitāti, iesākot plašas diskusijas par šo ES ilgtermiņa redzējumu.

2019. gada 11. jūnija MK sēdē tika apstiprināta Latvijas nacionālā pozīcija “Par Eiropas Komisijas paziņojumu “Tīru planētu - visiem! Stratēģisks Eiropas ilgtermiņa redzējums par pārticīgu, modernu, konkurētspējīgu un klimatneitrālu ekonomiku”” (turpmāk – Pozīcija). Ar šo Pozīciju Latvija pauž atbalstu ES virzībai uz klimatneitralitāti 2050. gadā.

2019. gada 4. martā enerģētikas ministri apsprieda šī Paziņojuma ar enerģētiku saistītos jautājumus, un 2019. gada jūnijā Eiropadome aicināja Padomi un Komisiju arī turpmāk strādāt pie nosacījumiem un iniciatīvām, paziņojot, ka tā pabeigs vadlīniju izstrādi pārejai uz klimatneitralitāti līdz šī gada beigām.

Līdzīgi 2019. gada jūnijā Eiropadome vienojās par “Jaunas stratēģiskās programmas 2019. – 2024. gadam” (*A new strategic agenda 2019-2024*) izstrādi, uzsverot, cik svarīgi ir veidot neitrālu, videi nekaitīgu, taisnīgu un sociālu Eiropu.

Enerģijas piegādes nozare ir lielākais siltumnīcefekta gāzu emisiju avots. Pēc ES iniciatīvas ir pieņemta pakotne “Tīra enerģija visiem Eiropas iedzīvotājiem” *(Clean Energy for All Europeans)*, kas ir piemērots sākumpunkts, nosakot konkrētus ES līmeņa mērķus 2030. gadam attiecībā uz atjaunojamiem energoresursiem un energoefektivitāti papildus siltumnīcefekta gāzu samazināšanas mērķim, bet atstājot dalībvalstīm manevrēšanas iespējas šo mērķrādītāju sasniegšanai. Tīras enerģijas pakotne ir arī iesākusi darbu pie ilgtermiņa plānošanas. Saskaņā ar Enerģētikas savienības un rīcības klimata politikas jomā pārvaldības regulējumu dalībvalstis līdz 2020. gada 1. janvārim izstrādā nacionālās ilgtermiņa stratēģijas 2050. gadam pārejai uz ES ekonomikas klimatneitralitāti.

Sekojot Eiropadomes uzaicinājumam un ņemot vērā notiekošo NEKP izstrādi, 2019. gada 24. septembra Padomē enerģētikas ministri tiek aicināti apspriest, kā to attiecīgās dalībvalstis cenšas panākt klimatneitralitāti, jo īpaši enerģētikas nozarē. Ministri tiek aicināti gan apspriest nepieciešamās izmaiņas, gan dalīties savas valsts izmantotajās praksēs un pieredzē, lai Komisijai radītu vispārēju priekštatu par iespējām enerģētikas nozarē.

**Latvijas nostāja:**

Latvija atbalsta ES noteikt mērķi līdz 2050. gadam kļūt par vienu no pirmajām, kas sasniedz siltumnīcefekta gāzu emisiju neto nulles līmeni jeb klimatneitralitāti, intensificējot un paplašinot rīcību klimata pārmaiņu ierobežošanā, vienlaikus sniedzot ieguldījumu gan globālo klimata pārmaiņu mazināšanā, gan ES ekonomikas modernizācijas un konkurētspējas palielināšanā.

Latvija piekrīt, ka ambiciozu ilgtermiņa mērķu sasniegšanā liela loma būs veicinošai videi, t.sk. finanšu sektora ilgtspējīgumam, pētniecībai un inovācijām, kā arī sabiedrības iesaistei un sociālajām transformācijām.

Latvija uzskata, ka pāreja uz klimatneitralitāti sniegs jaunus ekonomiskos stimulus un iespējas arī Latvijas iedzīvotājiem un ekonomikai, tostarp radīs jaunas darba vietas, stimulēs inovatīvu mazemisiju tehnoloģiju un energoefektīvu risinājumu radīšanu un efektīvāko tirgū pieejamo tehnoloģiju ieviešanu. Tāpat pētniecības un inovāciju sistēmas attīstība veicinās jaunu kompetenču, tehnoloģiju un augstākas pievienotās vērtības produktu un pakalpojumu attīstību un sekmēs Latvijas uzņēmumu eksportspēju veicinot Latvijas un ES konkurētspēju un sadarbību starptautiskā mērogā.

Attiecībā uz enerģētikas sektora virzību uz klimatneitralitāti, jāņem vērā, ka 10 gadu laikā ir ļoti grūti pilnībā dekarbonizēt enerģētikas un transporta nozari un līdz minimumam samazināt resursu patēriņu. Lai virzītos uz klimatneitralitāti, laikā līdz 2030.gadam ir jāstrādā pie izmantotā kurināmā un produktu emisijas intensitātes samazināšanas.

Tāpēc Latvija savā Nacionālajā enerģētikas un klimata plānā ir paredzējusi vienlaicīgi samazināt fosilo energoresursu patēriņu un palielināt atjaunojamās un bezemisiju enerģijas patēriņu, kā arī efektīvi dažādot izmantojamos resursus un tehnoloģijas.

Plāna pamatā ir princips - pēc iespējas samazināt visu veidu kurināmo patēriņu, bet kur kurināmie ir jālieto – pēc iespējas pāriet no fosilā kurināmā uz dažādu bezemisiju atjaunojamiem resursiem. Un šis princips ir jānodrošina rentabli, uzticami un droši, lai nodrošinātu Latvijas ekonomikas konkurētspēju un ilgtspējību.

Lai īstenotu Komisijas piedāvātos scenārijus saistībā ar klimatneitralitātes sasniegšanu 2050. gadā, izšķiroša nozīme būs energoefektivitātes palielināšanas pasākumu īstenošanai, mājokļu un dzīvojamo ēku kvalitātes uzlabošanas un renovācijas apjomu palielināšanas jomās.

Latvija atbalsta virzību uz ES izmantotās enerģijas dekarbonizāciju un būtiski, lai turpmāk attīstās un tirgū par atbilstošām izmaksām ir pieejamas attiecīgas tehnoloģijas. Vienlaikus galvenā uzmanība jāpievērš pārveidojošiem oglekļneitrāliem risinājumiem tādās jomās kā elektrifikācija (atjaunojamie energoresursi, viedie tīkli un akumulatoru enerģija), ūdeņradis un kurināmā elementi, enerģijas uzkrāšana, oglekļneitrāla energoietilpīgo nozaru pārveidošana. Būtisks ir “energoefektivitāte pirmajā vietā” princips, kas jāievēro politikas plānošanā un ieviešanā, kā arī investīciju piešķiršanā enerģētikas nozarē.

1. **Pusdienu diskusija: Inovatīvas enerģijas tehnoloģijas klimatneitralitātes virzīšanā. Piemēri no dalībvalstīm.**

Ministri tiek aicināti apspriest veidus, kā inovācijas spētu veicināt ES mērķu sasniegšanu, daloties ar “labās prakses” piemēriem no savas valsts.

**Latvijas nostāja:**

Finansējums inovatīvu enerģijas tehnoloģiju atbalstam Latvijā ir sniegts no vairākiem finansējuma avotiem, t.sk. Klimata pārmainu finanšu instrumenta (KPFI)[[4]](#footnote-5) un Emisiju kvotu izsolīšanas instrumenta EKII)[[5]](#footnote-6) ietvaros.

KPFI ietvaros ir sniegts atbalsts projektiem siltumnīcefekta gāzu emisijas samazinošu tehnoloģiju attīstīšanai un pilotprojektu īstenošanai tādās jomās, kas saistītas ar transportu, siltumapgādi, apstrādes rūpniecību, apgaismojuma infrastruktūru u.c.

EKII ietvaros caur atklātajiem projektu konkursiem sniegts atbalsts ieguldījumiem siltumnīcefekta gāzu emisiju samazināšanai valsts nozīmes aizsargājamos arhitektūras pieminekļos, zema enerģijas patēriņa ēkās, viedajām pilsētvides tehnoloģijām un enerģētiski pašpietiekamu ēku būvniecībai, potenciāli nodrošinot netiešo siltumnīcefekta gāzu emisiju samazinājumu veicināšanu, kas iespējami nākotnē dēļ projektu demonstrācijas, inovācijas un multiplikatīvā efekta.

**4. Citi jautājumi:**

**4.1. ES gāzes piegādes drošība pirms 2019.–2020.gada ziemas -**

*Komisijas sniegta informācija*

* 1. **Ūdeņraža iniciatīva *(The Hydrogen Initiative) –***

*Austrijas delegācijas sniegta informācija*

Ūdeņradim var būt liela nozīme enerģijas sistēmas dekarbonizēšanā, potenciāli ļaujot samazināt atkarību no enerģijas importa un stiprinot rūpniecības konkurētspēju Eiropā. Lai attīstītu ūdeņraža kā atjaunojamā energoresursa tehnoloģiju potenciālu, iekšējā enerģijas tirgū ir vajadzīga turpmāka sadarbība starp dalībvalstīm, kā arī starp privāto un valsts sektoru. Šī iemesla dēļ Austrijas prezidentūras laikā dalībvalstis tika aicinātas neformālās Enerģētikas ministru padomes laikā 2018. gada 18. septembrī parakstīt “Ūdeņraža iniciatīvu” (*The Hydrogen Initiative*). Šobrīd atbalstu Ūdeņraža iniciatīvai ir izteikušas jau 27 dalībvalstis (Lielbritānija nav pievienojusies), divas Eiropas Brīvās tirdzniecības asociācijas valstis, Komisija, kā arī aptuveni 100 uzņēmumi, organizācijas un institūcijas.

**Latvijas nostāja:**

Atbalstām ūdeņraža izmantošanas enerģētikā veicināšanu, kas arī tika apliecināts, Ekonomikas ministrijas valsts sekretāram Ērikam Eglītim parakstot “Ūdeņraža iniciatīvu” ES enerģētikas ministru padomes ietvaros.

Latvijas ieskatā ūdeņraža izmantošanai enerģētikā ir liels potenciāls enerģētiskās neatkarības veicināšanā, kā arī energodrošības paaugstināšanā. Tāpat Latvijas skatījumā ir noderīgi atbalstīt esošās infrastruktūras izpēti un arvien vairāk pielāgot infrastruktūru ūdeņraža izmantošanas vajadzībām, kas vienlaikus ietver arī atbilstoša regulatīvā ietvara izpēti un ieviešanu.

Latvija uzsver, ka ir būtiski attīstīt un izmantot iespējas, ko sniedz dažādas tehnoloģijas, piemēram, ūdeņraža ievade esošajos gāzes tīklos un šo tehnoloģiju iekļaušana rūpnieciskās ražošanas procesos, lai nodrošinātu sistēmas elastīgumu un sasniegtu enerģētikas un klimata mērķus efektīvā veidā. Tāpat ir svarīgi, lai ūdeņraža un atjaunojamo gāzu tehnoloģiju izmantošana būtu ekonomiski pamatota un balstīta uz tirgus principiem.

* 1. **Enerģētikas hartas nolīguma modernizācija un pārskatīšana –**

*Luksemburgas delegācijas sniegta informācija*

Enerģētikas hartas nolīgums tika parakstīts 1994. gadā un stājās spēkā 1998. gadā. Šodien to ir parakstījušas 53 pasaules valstis un ES.

24. septembra Enerģētikas ministru padomē Luksemburga vēlas pacelt jautājumu par padziļinātu Enerģētikas Hartas reformu, lai to saskaņotu ar šī brīža globālajiem klimata mērķiem.

**Latvijas nostāja:**

Latvija augstu vērtē Enerģētikas Hartas līguma nozīmi. Enerģētikas Harta sniedz stabilitāti ārvalstu investoriem, kas vēlas ieguldīt līdzekļus enerģētikas sektorā. Šobrīd notiekošā enerģētikas sektora transformācija un pāreja uz tīrāku enerģijas ražošanu neapšaubāmai atstāj ietekmi uz pieņemtajiem lēmumiem nozarē. Tāpēc Enerģētikas Hartas līguma modernizācija, lai to saskaņotu ar globālajiem klimata mērķiem, būtu atbalstāma. Vienlaikus svarīgi nodrošināt, lai Enerģētikas Harta arī turpmāk nešķirotu investīcijas enerģētikā pēc resursu izcelsmes (fosilie vai atjaunojamie energoresursi), nodrošinot tiesiskās paļāvības principa ievērošanu visā sektorā kopumā. Investīcijas fosilajos avotos arī var būt ilgtspējīgas un nepieciešamas, piemēram investīcijas LNG, kas nepieciešamas drošības stiprināšanai vai tirgus attīstībai. Prioritāte Hartā ir investīciju aizsardzība, tāpēc izslēgt fosilos resursus no tās būtu nekorekti. Turpretim ilgtspējas kritēji varētu nodrošināt, ka Harta sedz tās investīcijas, kas nepaaugstina emisijas.

Latvijas ieskatā klimata mērķu integrācija Enerģētikas Hartas līgumā varētu tikt veikta, ieviešot ilgtspējas prasības un kritērijus.

Gan Enerģētikas Hartas modernizācijas procesā, gan arī organizācijas darbībā kopumā nepieciešams nodrošināt caurspīdību. Tas veicina uzticamību organizācijai. Tāpēc Latvijas atbalsta neatkarīga starptautiska audita veikšanu organizācijā un aicina to veikt iespējami drīz.

**II Latvijas delegācija**

Delegācijas vadītājs: **Ralfs Nemiro,** Ekonomikas ministrs

Delegācijas dalībnieki: **Alise Balode,** Vēstniece, pastāvīgās pārstāves ES vietniece

 **Dzintars Kauliņš,** Ekonomikas ministrijas Valsts sekretāra vietnieks

 **Inga Iļjina**,Ekonomikas ministrijas nozares padomniece Latvijas Republikas Pastāvīgajā pārstāvniecībā Eiropas Savienībā

Ekonomikas ministrs R.Nemiro

Valsts sekretārs Ē. Eglītis

1. <https://em.gov.lv/lv/nozares_politika/nacionalais_energetikas_un_klimata_plans/> [↑](#footnote-ref-2)
2. FEI, RTU [↑](#footnote-ref-3)
3. IPCC 2018. gada oktobrī publicēja ziņojumu par ietekmi, kādu radītu globālā sasilšana par 1,5°C, salīdzinot ar pirmsindustriālā laikmeta līmeni, un par globālajiem pārejas ceļiem, kas saistīti ar SEG emisijām.

 Ziņojums pieejams tiešsaistē: <https://www.ipcc.ch/sr15/> [↑](#footnote-ref-4)
4. KPFI darbojās no 2009.-2015. gadam; [↑](#footnote-ref-5)
5. EKII uzsāka darbību 2016. gadā. [↑](#footnote-ref-6)